Sukladno odredbi članka 48. stavak 1. Statuta Općine Biskupija,podnosim Općinskom vijeću Općine Biskupija sljedeće

I Z V J E Š Ć E

o radu općinskog načelnika Općine Biskupija za period siječanj-lipanj 2020.godine

**Ⅰ. UVODNI DIO**

U izvještajnom periodu obavljao sam izvršne poslove iz djelokruga općine koji su mi povjereni Zakonom o lokalnoj i područnoj(regionalnoj) samoupravi i Statutom Općine Biskupija,pripremao opće akte,izvršavao i osiguravao izvršavanje općih akata Općinskog vijeća,upravljao prihodima i rashodima kao i nekretninama i pokretninama u vlasništvu Općine te obavljao i druge poslove u skladu sa Zakonom, Statutom i aktima Općinskog vijeća.

**ⅠⅠ. AKTIVNOSTI OPĆINSKOG NAČELNIKA**

Svakodnevnom komunikacijom s ostalim kolegama sam radio na izvršenju Programa predviđenih proračunom za 2020.godinu,kao i na donošenju odluka oko realizacije pristiglih zahtjeva i utvrđivanja administrativnih akata.

Proračunske aktivnosti su bile usmjerene na više strana:

• OBRAZOVANJE I PREDŠKOLSKI ODGOJ

Općina Biskupija je u prvoj polovici godine u svrhu financiranja boravka 14-oro djece s našeg područja u kninskom vrtiću izdvojila 91.762,50 kuna.

Sufinanciramo prijevoz za učenike srednjih škola u iznosu od 20.943,50 kuna.

Kroz suradnju s udrugom „Čarobni svijet‟ iz Knina, organiziramo radionicu za naše najmlađe u prostorijama škole u Riđanima kroz projekt „Korak bliže djetetu“. Sredstva neophodna za nesmetan rad igraonice su predviđena u iznosu od 20.300,00 kuna.

Financirali smo i prijevoz osnovnoškolaca nakon sedmog sata u iznosu od 4.900,00 kuna.

• KULTURA,MEDIJI,SPORT I MLADI

Tokom izvještajnog perioda pomogli smo djelovanje Malonogometnog kluba „Fenix“ u iznosu od 3.186,00 kuna,kao i Taekwondo kluba „Div“ sa 1.500,00 kuna.

Potpisali smo Ugovor o poslovnoj suradnji sa Zajedničkim vijećem općina iz Vukovara s ciljem da se kroz rad TV produkcije,novinskog lista „Izvor“ i portala srbi.hr prate sve aktivnosti koje naša Općina sprovodi.

Za potrebe prijave na Konkurs za sufinanciranje projekata namijenjenih dijaspori Ministarstva spoljnih poslova Republike Srbije potpisali smo sa Kulturno umjetničkim društvom „Dositej Obradović“, Sporazum o partnerstvu u provedbi aktivnosti „čuvanje etnografske tradicije dalmatinskih Srba.

Pomogli smo put ekipe mladih novinara iz Kluba Dalmatinsko Kosovo na sajam zavičajnih udruženja u Novi Sad i za tu svrhu izdvojili 3.500,00 kuna.

Zaključcima načelnika pomogli smo klapu „Zvono“ i Kulturno umjetničku udrugu „Strmica s ukupno 4.000,00 kuna.

Sa udrugom“Scientia populo“ potpisan je Sporazum o partnerstvu u provedbi projekta „Društveno-kulturni centar Biskupija“ koji predviđa provođenje dopunske nastave za svu djecu s našeg područja,dječje igraonice,održavanje predstava, koncerata,zdravstvenih pregleda kao i škole srpskog jezika. Aktivnosti bi se sprovodile u Domu kulture u Biskupiji,a ukupna vrijednost projekta koji je do lipnja 2022.godine zaposlio i dvije osobe s područja Općine Biskupija iznosi 1.900.000,00 kuna.

Za izradu Glavnog projekta unutarnjeg uređenja Doma kulture u Biskupiji izdvojili smo 81.250,00 kuna.

• SURADNJA S VJERSKIM ZAJEDNICAMA

Ostvarena je vrlo kvalitetna suradnja i sa pravoslavnom i sa rimokatoličkom crkvom i njihovim predstavnicima na području naše Općine.

Crkvenoj opštini Vrbnik odobreno je 6.600,00 kuna za troškove opremanja u Bratskoj kući koja se nalazi u neposrednoj blizini hrama Sv.Nikole na Vrbniku.

Za postavljanje nove stolarije na hramu Sv.Trojice u Biskupiji iz općinskog proračuna odvojena je 21.000,00 kuna. Pri izvođenju radova ispoštovane su sve preporuke Konzervatorskog zavoda iz Šibenika obzirom da se radi o objektu koji je pod zaštitom.

Za redovito održavanje hramova Sv.Marije i Sv.Ane uplaćeno je nadležnoj Župi 3.884,24 kuna.

•VATROGASTVO I CIVILNA ZAŠTITA

Ukupna sredstva koja su u izvještajnom razdoblju utrošena za nesmetano funkcioniranje Dobrovoljnog vatrogasnog društva iznose 120.000,00 kuna.

Iz općinskog proračuna Hrvatskoj gorskoj službi spašavanja isplaćeno je 5.000,00 kuna.

Uslijed pandemije Covid-19 u izvještajnom razdoblju Općina je izdvojila 12.717,43 za nabavu maski,rukavica, dezinfekcijskih sredstava kao i paketa hrane koje su članovi općinskog Stožera civilne zaštite podijelili ugroženim stanovnicima s našeg područja.

• SOCIJALNA SKRB i ZDRAVSTVO

Općina Biskupija je u posmatranom razdoblju naročito vodila brigu o stanovnicima čija redovita primanja ne mogu zadovoljiti njihove osnovne potrebe. Zaključcima načelnika kroz formu jednokratnih pomoći iz proračuna isplaćeno je,najčešće u svrhu kupovine hrane,pribavljanja ogrjevnog drveta,podmirenja računa za komunalije,pogrebnih usluga kao i prijevoda diploma 27.100,00 kuna.

Suradnjom s udrugom „Zvonimir‟ iz Knina,Općina sufinancira odlazak naših starijih mještana na specijalističke preglede ili termine kod svojih izabranih liječnika. Tijekom predmetnog perioda u tu svrhu je izdvojeno 14.900,00 kuna.

Općina Biskupija je na zahtjev Zavoda za hitnu medicinsku pomoć Šibensko-kinisnke županije izdvojila 5.000,00 za kupovinu radne odjeće.

Za prvih šest mjeseci tekuće godine po novoj Odluci o visini naknade za novorođenu djecu isplaćeno je 19.000,00 kuna.

• ODRŽAVANJE I IZGRADNJA KOMUNALNE INFRASTUKTURE

Od siječnja do lipnja 2020.godine na području naše lokalne samouprave po ugovoru potpisanim s „Ceste Šibenik d.o.o.“ izvođeni su radovi na održavanju nerazvrstanih cesta u vrijednosti od 249.298,43 kuna. Radovi su izvedeni na području Orlića i Uzdolja .

Za poslove održavanja grobalja, javnih površina i košenja pored nerazvrstanih cesta Komunalnom društvu Biskupija isplaćeno je 158.950,00 kuna.

Izvršeni su radovi na izgradnji i rekonstrukciji nerazvrstanih cesta za šta je potrošeno 356.914,81 kuna. Radovi su izvršeni u Čenićima,Treskavicama i Rađama na području sela Uzdolja.

Završeno je postavljanje nove štedljive LED rasvjete uz državne i županijske ceste za šta je izvođaču „Pectus d.o.o.“ isplaćeno 306.512,50 kuna.Ukupno je zamijenjeno 287 rasvjetnih tijela.

Postavljena su nova rasvjetna mjesta u Urukalima,Trišićima,Milošima, Popovićima,kod Doma na Vrbniku te na području Ramljana polja.

Za nabavu kontejnera za odvojeno prikupljanja otpada plaćeno je 28.093,44 kuna.

Tijekom prvih šest mjeseci kroz natječaje Ministarstva regionalnog razvoja i fondova Europske unije „Pomoć brdsko planinskim područjima“ i „Pomoć područjima naseljenima pripadnicima nacionalnih manjina“ Općini je odobreno 300.000,00 kuna za izgradnju nerazvrstanih cesta.

Za istu svrhu dodijeljena su nam i sredstva Ministarstva graditeljstva i prostornog uređenja u iznosu od 168.000,00 kuna.

Za potrebe izgradnje vrtića u našoj Općini na natječaju Srpskog narodnog vijeća dobili smo 200.000,00 kuna.

Na natječaju WIFI4EU,koji podrazumijeva besplatan Internet na javnim mjestima gdje postoje tehnički preduslovi, odobreno nam je 112.000,00 kuna koje ćemo utrošiti da četiri lokacije na području Općine pokrijemo brzim Internetom.

• IMOVINSKA I PRAVNA PITANJA

Početkom godine s Gradom Kninom potpisan je Ugovor o isplati novčane naknade na ime korištenja odlagališta komunalnog otpada „Mala Promina“.Predviđeno je da u skladu sa „Pravilnikom o mjerilima,postupku i načinu određivanja iznosa naknade vlasnicima nekretnina i jedinicama lokalne samouprave“ naknada za odlaganje otpada iznosi 30% cijene koju naplaćuje gradska firma „Čistoća i zelenilo“ za skladištenje otpada na toj lokaciji.Tokom prvih šest mjeseci u općinski proračun uplaćeno je po ovom osnovu 118.916,03 kuna.

Geodetskoj firmi „Geomapa d.o.o.“ isplaćeno je 17.500,00 kuna za izradu Elaborata izvlaštenja i parcelizacije za slijedeće objekte:zgrada Općine u Orliću,škole na Pliskovu i škole na Ramljanima.

• OSTALO

Uplatili smo 3.000,00 kuna Ministarstvu unutarnjih poslova za potrebe opremanja Policijske postaje u Kninu.

Zbog problema u poslovanju uslijed pandemije Covid-19 obrtnicima s područja Općine Biskupija isplaćeno je ukupno 16.500,00 kuna.

Za prvih šest mjeseci po osnovu komunalne naknade i zakupa poslovnog prostora naplaćeno je od pravnih i fizičkih lica u općinski proračun 287.344,32 kuna.

Protokolarno sam predstavljao našu Općinu na mnogim skupovima u našoj Županiji i Republike Hrvatske.

Nastojao sam u izvještajnom razdoblju što kvalitetnije raditi na zadovoljavanju potreba i podizanju standarda naših građana.

Načelnik Općine Biskupija:

Milan Đurđević,univ.bacc.pol